Buitelandse media berig oor Zuma-uitspraakPres. Zuma tydens Vryheidsdagvieringe op 27 April 2016 in Giyani. Foto: Elmond Jiyane Verskeie buitelandse bronne het berig oor Vrydag se uitspraak in die Pretoriase hooggeregshof oor die “irrasionaliteit” om 783 aanklagte van bedrog, korrupsie en geldwassery teen pres. Jacob Zuma te laat vaar en het ook ander minder aangename voorvalle uit Zuma se verlede opgerakel. Terwyl die Nederlandse Trouw en die Vlaamse De Standaard relatief kort berigte geplaas het en basies gehou het by gister se uitspraak, het The Telegraph omvattend berig. Onder meer word besonderhede verskaf oor die bedrae omkoopgeld wat Zuma in die omstrede wapenskandaal van ’n Franse maatskappy (wie se naam nie genoem word nie) sou ontvang het, naamlik £40 000 en ook ’n totaal van £280 000 van Shabir Shaik. The Telegraph sluit hierna af deur te verwys na die bevindings van die Seriti-kommissie dat geen huidige ampsbekleër enige onregmatige voordeel uit die wapentransaksie getrek het nie, maar wys ook daarop dat Zuma die kommissie in die lewe geroep het. Ander bekende buitelandse media wat oor die saak berig het, is The Guardian, die Daily Mail en die BBC. Lees die uitspraak en alle vorige berigte oor die spioenasiebande op Maroela Media.